b"\n_START_ARTICLE_\nUlrike Meyfarth\n_START_SECTION_\nBiografia\n_START_PARAGRAPH_\nVa n\xc3\xa9ixer el 24 de maig de 1956 a la ciutat de Frankfurt del Main, poblaci\xc3\xb3 situada a l'estat de Hessen, que en aquells moments formava part de l'Alemanya Occidental (RFA) i que avui dia forma part d'Alemanya.\n_START_SECTION_\nCarrera esportiva\n_START_PARAGRAPH_\nVa participar, als 16 anys, en els Jocs Ol\xc3\xadmpics d'estiu de 1972 realitzats a Munic (Alemanya Occiddental) on, contra tot pron\xc3\xb2stic, aconsegu\xc3\xad guanyar la medalla d'or en la competici\xc3\xb3 femenina de salt d'al\xc3\xa7ada derrotant les favorites Yordanka Blagoeva i Ilona Gusenbauer, aconseguint aix\xc3\xad mateix igualar el r\xc3\xa8cord del m\xc3\xb3n (1.92 metres) que estava en poder de l'austr\xc3\xadaca Gusenbauer._NEWLINE_Convertida en un \xc3\xaddol en el seu pa\xc3\xads, en els anys seg\xc3\xbcents no realitz\xc3\xa0 grans marques i en el Campionat d'Europa de 1974 realitzats a Roma (It\xc3\xa0lia) nom\xc3\xa9s va poder finalitzar setena amb una marca de 1.83 metres. L'any 1975 torn\xc3\xa0 a igualar la seva millor marca de 1972, per\xc3\xb2 en els Jocs Ol\xc3\xadmpics d'estiu de 1976 realitzats a Mont-real (Canad\xc3\xa0) fou eliminada en la fase classificat\xc3\xb2ria._NEWLINE_L'any 1978 aconsegu\xc3\xad superar la seva millor marca establint una marca personal de 1.95 metres en el Campionat Nacional de la RFA, per\xc3\xb2 en els Europeus d'aquell any realitzats a Praga (Txecoslov\xc3\xa0quia) \xc3\xbanicament fou cinquena._NEWLINE_Absent dels Jocs Ol\xc3\xadmpics d'estiu de 1980 realitzats a Moscou (Uni\xc3\xb3 Sovi\xc3\xa8tica) a conseq\xc3\xbc\xc3\xa8ncia del boicot pol\xc3\xadtic organitzat pel seu pa\xc3\xads, l'any 1981 aconsegu\xc3\xad guanyar la Copa del M\xc3\xb3n amb un salt de 1.96 metres. El 1982 va aconseguir per primera vegada el t\xc3\xadtol de Campiona d'Europa en pista coberta i a l'estiu el de Campiona d'Europa a l'aire lliure a Atenes (Gr\xc3\xa8cia), on va realitzar un salt espectacular de 2.02 metres que significava un nou r\xc3\xa8cord del m\xc3\xb3n per a ella, deu anys despr\xc3\xa9s d'haver aconseguit el primer._NEWLINE_En el primer Campionat del M\xc3\xb3n d'atletisme realitzat el 1983 a H\xc3\xa8lsinki (Finl\xc3\xa0ndia) Meyfarth s'enfrent\xc3\xa0 a la sovi\xc3\xa8tica Tamara Bykova, finalitzant finalment l'alemanya en segona posici\xc3\xb3 per darrere la sovi\xc3\xa8tica. Uns dies despr\xc3\xa9s en una competici\xc3\xb3 realitzada a Londres (Regne Unit) Meyfarth aconsegu\xc3\xad establir un nou r\xc3\xa8cord del m\xc3\xb3n amb 2.03 metres, si b\xc3\xa9 posteriorment Bykova aconsegu\xc3\xad deixar-lo en 2.04 metres._NEWLINE_Va participar en els Jocs Ol\xc3\xadmpics d'estiu de 1984 realitzats a Los Angeles (Estats Units) i, gr\xc3\xa0cies a l'abs\xc3\xa8ncia de Bykova novament per boicot pol\xc3\xadtic, aconsegu\xc3\xad novament el t\xc3\xadtol ol\xc3\xadmpic dotze anys despr\xc3\xa9s, rivalitzant amb la italiana Sara Simeoni. En acabar aquesta competici\xc3\xb3 decid\xc3\xad reitar-se de la competici\xc3\xb3 activa."